Trajtimi i kancerit të mushkërive
Testet e gjeneve tregojnë se mund të përmirësohet trajtimit për kancerin e mushkërive
Rreth një milion njerëz vdesin çdo vit nga kanceri i mushkërive dhe Organizata Botërore e Shëndetsisë pret që ky numër të shtohet me shtimin e numrit të njerëzve që pijnë duhan. Siç njofton korespondentja e Zërit të Amerikës Carol Pearson, hulumtuesit mund të kenë bërë një hap të rëndësishëm drejt kontrollit të sëmundjes dhe zgjatjes së jetëve të njerëzve. Pirja e duhanit është shkaku i shumicës së kancerëve të mushkërive. Studimet kanë vërtetuar lidhjen e drejtpërdrejtë, ndërkohë që studime të tjera tregojnë se sëmundja mund të shkaktohet edhe nga thithja e tymit të cigarres së dikujt tjetër. Rreth një milion njerëz vdesin nga kanceri i mushkërive çdo vit. Gati 600 mijë të tjerë vdesin nga tymi i cigarres së dikujt tjetër. Deri kohët e fundit, trajtimi që i pacientëve bëhej përmes kimioterapisë, e cila jo gjithmonë ishte e efektshme. Hulumtuesit janë përpjekur të gjejnë trajtime më të mira për të zvogëluar tumorët pa prekur indet normale ose për të shmangur efektet negative anësore të kimioterapisë. Një trajtim i ri varet nga një test për të identifikuar gjenet e dëmtuara të quajtura onkogjene që lejojnë rritjen dhe përhapjen e qelizave kanceroze. Onkologu Mark Kris nga Qendra për Kancerin Memorial Sloan Kettering udhëhoqi një studim që analizoi rolin që onkogjenet luajnë në përhapjen e kancerit. Në studim u përfshin një mijë pacientë me kancer të avancuar të mushkërive dhe u analizuan tumorë për 10 mutacione të ndryshme që nxisin përhapjen e sëmundjes. Identifikimi i këtyre gjeneve të dëmtuara do t’i lejonte mjekët ta përzgjedhin më mirë trajtimin. Dr. Kris tha se testimi është i shpejtë, i saktë dhe nuk kushton shumë. Rezultatet treguan se pacientët, të cilët u trajtuan me ilaçe që godisnin onkogjenët që luanin kryesor për përhapjen e kancerit, jetuan mesatarisht një vit më gjatë se ata që morën kimioterapi standarte. Dr Kris thotë se rezultatet e studimit do të ndihmojnë për trajtimin nga çdo lloj kanceri, ndërsa mjekët mësojnë më shumë rreth gjeneve që përhapin sëmundjen. Studimi është botuar në Revistën e Shoqatës Mjekësore Amerikane, JAMA.